Diari Oficial de la Generalitat Valenciana


Sumari del DOGV 7852, del 17-08-2016 (2016/6605)

ORDRE 14/2016, de 5 d'agost, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores per a la concessió de subvencions en matèria de comerç, consum i artesania.
-----------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/08/05/14/dof/vci/html**

### Dades del document

Número de DOGV
:   7852

Data del DOGV
:   17-08-2016

Secció del DOGV
:   I. DISPOSICIONS GENERALS

Número del document
:   2016/6605


Data del document
:   05-08-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ORDRE 14/2016, de 5 d'agost, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores per a la concessió de subvencions en matèria de comerç, consum i artesania. [2016/6605]  
ÍNDEX  
Preàmbul  
Títol I. Disposicions generals i procediment  
Capítol I. Disposicions generals  
Article 1. Objecte  
Article 2. Finançament  
Article 3. Cessió de dades  
Article 4. Àmbit d'aplicació i accions susceptibles de suport  
Article 5. Beneficiaris i condicions  
Article 6. Definicions  
Article 7. Convocatòria  
Article 8. Compatibilitat de les ajudes  
Capítol II. Procediment general per a la concessió de les ajudes  
Article 9. Sol·licituds, formalització i lloc de presentació  
Article 10. Criteris de valoració  
Article 11. Òrgans competents per a la convocatòria, tramitació i resolució del procediment  
Article 12. Resolució de concessió d'ajudes  
Article 13. Obligacions del beneficiari  
Article 14. Pla de control  
Article 15. Justificació de les despeses i liquidació de les ajudes  
Article 16. Minoració, resolució, reintegrament de l'ajuda concedida i règim sancionador  
Títol II. Programa d'ajudes  
Capítol I. Programa d'ajudes a pimes  
Article 17. Beneficiaris  
Article 18. Accions  
Article 19. Documentació addicional  
Capítol II. Programa d'ajudes a ens intermedis en matèria de comerç i artesania  
Article 20. Accions i beneficiaris  
Article 21. Documentació addicional  
Capítol III. Programa d'ajudes a entitats locals en matèria de comerç i artesania  
Article 22. Accions i beneficiaris  
Article 23. Documentació addicional  
Capítol IV. Programa d'ajudes a entitats locals en matèria de consum  
Article 24. Accions i beneficiaris  
Article 25. Documentació addicional  
Capítol V. Programa d'ajudes a associacions i federacions de consumidors i usuaris  
Article 26. Accions i beneficiaris  
Article 27. Documentació addicional  
Disposició addicional única. Finançament comunitari  
Disposició final primera. Delegació  
Disposició final segona. Competència  
Disposició final tercera. Entrada en vigor  
Disposició derogatòria única.  
  
  
PREÀMBUL  
  
La Llei 3/2011, de 23 de març, de la Generalitat, de Comerç de la Comunitat Valenciana, en el capítol IV, estableix el marc d'actuació en matèria de dinamització de l'activitat comercial, per mitjà d'una sèrie de mesures que pretenen dotar el sector d'un major atractiu i competitivitat, i impulsar la modernització de les estructures comercials, la incorporació de noves tecnologies, la creació d'entorns urbans atractius i adequats, la formació dels agents del sector i la promoció dels productes i de les empreses comercials, per a continuar contribuint a la progressiva i harmònica adaptació de l'estructura comercial a les pautes de l'economia avançada que garantisca als consumidors de la Comunitat Valenciana uns equipaments i empreses comercials capaces de satisfer eficientment les seues demandes.  
  
La Llei 1/1984, de 18 d'abril, de la Generalitat, d'Ordenació de l'Artesania, reconeix la importància d'establir mesures d'ordenació i foment d'aquest sector per a estimular la seua competitivitat i garantir, per tant, la pervivència d'aquest important patrimoni cultural i econòmic de la Comunitat Valenciana.  
La Llei 1/2011, de 22 de març, de la Generalitat, per la qual s'aprova l'Estatut dels Consumidors i Usuaris de la Comunitat Valenciana té per objecte la protecció, defensa i promoció dels drets i legítims interessos dels consumidors i usuaris en el territori de la Comunitat Valenciana, en compliment del mandat de l'article 51, apartats 1 i 2, de la Constitució Espanyola, i correspon a aquesta conselleria adoptar en l'àmbit de les seues competències totes les mesures que siguen necessàries per al compliment del que estableix aquesta llei.  
  
D'altra banda, la Llei 38/2003, de 17 de novembre, General de Subvencions (d'ara en avant LGS) i la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions (en successives referències LHPS) pretenen dotar de major complementarietat i coherència les actuacions públiques en aquesta matèria, així com incrementar la connexió entre objectius i efectes que es pretén aconseguir a través dels principis d'informació, transparència i augment dels nivells d'eficiència i eficàcia en la gestió de la despesa pública.  
El foment d'aquestes polítiques sectorials ha de desenvolupar-se en un marc harmònic de polítiques transversals impulsades des de la Unió Europea i arreplegades tant en la Constitució Espanyola com en l'Estatut d'Autonomia de la Comunitat Valenciana, molt especialment en matèries de defensa de valors i drets, entre els quals destaquen els socials, fins i tot els emergents com les noves tecnologies o el dret a l'associacionisme.  
Així, i per a dotar de major efectivitat aquests mandats legals, s'ha considerat convenient establir un marc d'incentius amb voluntat de permanència en el temps que, d'una banda, agilitzen i doten d'una major transparència els fons públics assignats a aquest fi i, d'una altra, permeten donar una resposta àgil i concreta a les distintes necessitats i conjuntures que es produïsquen, per mitjà de convocatòries específiques per a destinataris i actuacions concretes.  
En aplicació del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes que puguen convocar-se en desplegament d'aquesta ordre arreplegades en els capítols IV i V del títol II d'aquesta ordre no estan subjectes a l'article 107.1 del Tractat de Funcionament de la Unió Europea, atés que no suposen l'exercici d'una activitat econòmica en el sentit d'oferta de béns i serveis destinada a la consecució d'un benefici, ni suposen un avantatge econòmic a favor d'entitats que puguen falsejar la competència en els intercanvis comercials entre els estats membres, atés que es tracta d'actuacions en matèria de defensa del consumidor.  
Així mateix, en compliment del citat Decret 147/2007, les ajudes que es puguen concedir, amb convocatòria prèvia, de les citades en els capítols I a III del títol II d'aquesta ordre, no necessiten de la seua notificació a la Comissió Europea, perquè no compleixen tots els requisits de l'apartat u de l'article 107 del Tractat de Funcionament de la Unió Europea, atés que les ajudes s'acullen al règim de minimis i pel seu import no suposen un falsejament de la competència que afecte els intercanvis comercials entre els estats membres, i per tant, estan sotmeses al Reglament (UE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L352/1 de 24.12.2013). En conseqüència, l'import de les ajudes de minimis que reba el sol·licitant no podrà superar la quantia de 200.000,00 euros durant el període de tres exercicis fiscals i, en especial, serà aplicable el que estableix el punt 1 de l'article 1 de l'esmentat reglament. Queden excloses les empreses en crisi definides en l'apartat 2.2 de la Comunicació de la Comissió Europea relativa a les directrius sobre ajudes estatals de salvament i de reestructuració d'empreses no financeres en crisi (2014/C 249/01), publicada en el DOUE C249, de 31 de juliol de 2014.  
Per tot això, i en virtut de la competència atribuïda pels articles 160 i 165 de la LHPS, en relació amb l'article 3 del Decret 7/2015, de 29 de juny, del president de la Generalitat, pel qual es determina les conselleries en què s'articula l'Administració de la Generalitat; el Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball i d'acord amb el Consell Jurídic Consultiu.  
  
  
ORDENE  
  
TÍTOL I  
Disposicions generals i procediment  
  
CAPÍTOL I  
Disposicions generals  
  
Article 1. Objecte  
L'objecte d'aquesta ordre és establir les bases reguladores de les subvencions que la Conselleria d'Economia Sostenible, Sectors Productius, Comerç i Treball puga convocar en matèria de comerç, consum i artesania destinades a incrementar la competitivitat, la innovació i la qualitat en aquests sectors econòmics i la informació i la defensa del consumidor, a través del foment de la cooperació interadministrativa, l'adaptació d'infraestructures i la millora de l'equipament, la gestió, la promoció, la dinamització, la informació, la formació, els estudis i la prestació de serveis, tant en les àrees urbanes consolidades com en entorns rurals, així com el suport a actuacions de suport i defensa dels consumidors. Tot això en un marc transversal de respecte i suport als valors i drets personals i socials com l'ús del valencià, la responsabilitat social, la igualtat, l'associacionisme i la cooperació, fonaments cívics del progrés econòmic, cultural i tecnològic de la Comunitat Valenciana.  
  
  
Article 2. Finançament  
1. Les ajudes es convocaran anualment i es finançaran a càrrec de les línies pressupostàries corresponents incloses en cada una de les lleis de pressupostos que per a cada exercici que aprove el Consell.  
2. La Generalitat no és responsable dels danys i perjuís que puguen sobrevindre en la realització de les activitats objecte de subvenció.  
  
  
Article 3. Cessió de dades  
La participació en les convocatòries, que basant-se en les presents bases reguladores puguen realitzar-se, implicarà l'acceptació de la cessió, a favor de la Generalitat, de les dades contingudes tant en la sol·licitud presentada com, si és el cas, en la resolució de concessió, als efectes estadístics, d'avaluació i seguiment, sense perjuí del que estableix la legislació sobre protecció de dades de caràcter personal.  
  
  
Article 4. Àmbit d'aplicació i accions susceptibles de suport  
1. Les accions susceptibles de suport es determinaran en cada convocatòria, d'entre les contingudes en el títol II d'aquesta ordre, tenint en consideració el següent:  
a) Les actuacions susceptibles de suport es desenvoluparan a la Comunitat Valenciana, llevat que expressament s'exceptue en el capítol corresponent del títol II.  
b) Les ajudes podran tindre caràcter plurianual quan es tracte d'ajudes a la inversió, així ho requerisca el termini d'execució de les actuacions objecte d'aquestes i es reflectisca en la convocatòria. En aquest cas les anualitats corresponents a exercicis futurs quedaran subordinades a l'existència de crèdit en els pressupostos de la Generalitat.  
c) Es podrà subcontractar l'activitat objecte de la subvenció fins al 100 % d'aquesta, i en aquest cas caldrà ajustar-se al que disposa l'article 29 de la LGS. A aquests efectes es consideraran persones vinculades als membres de les juntes directives o òrgans de representació del beneficiari. Els sol·licitants previstos en l'article 5.1.d hauran de complir la normativa que calga aplicar en matèria de contractació pública.  
d) Les ajudes podran arribar als percentatges i límits que es fixen en cada una de les ajudes contingudes en el títol II d'aquestes bases.  
e) No serà subvencionable l'IVA satisfet en l'adquisició de béns i serveis quan els beneficiaris siguen pimes. En el cas de la resta de beneficiaris només serà susceptible de suport quan s'acredite documentalment que forma part del cost d'actuació que pot rebre suport i que no és susceptible de recuperació o compensació o en els supòsits de realització d'activitats promogudes per entitats que acrediten documentalment la no-subjecció o exempció de l'impost.  
f) No es computaran com a susceptibles de suport les despeses d'estudi o projecte, fons de comerç, lloguer, drets de traspàs, despeses d'alta, permisos i llicències; tributs; dietes, desplaçaments i despeses de representació; inversions o despeses no vinculats directament a l'activitat susceptible de suport; funcionament habitual de l'entitat sol·licitant; premis, trofeus, insígnies, plaques commemoratives, gales i esdeveniments semblants; adquisició de béns usats, arrendaments financers, despeses de reparació i compra de mercaderies objecte de comercialització. L'anterior no serà aplicable en allò que s'ha exceptuat expressament en els corresponents capítols del títol II.  
g) En les despeses de personal, sempre que la categoria i/o grup professional que conste en el contracte es corresponga amb les funcions a desenvolupar, es consideraran susceptibles de suport el cost de la Seguretat Social a càrrec del sol·licitant i les percepcions salarials. No es consideraran susceptibles de suport les despeses de personal dels membres de les juntes directives o òrgans de representació del sol·licitant, llevat que la persona contractada ho siga de conformitat amb els seus estatuts i no estiga associada a l'entitat sol·licitant ni ho haja estat en els 3 anys anteriors al de la convocatòria. Les despeses en dietes i desplaçaments seran susceptibles de suport només si s'inclouen com susceptibles de suport en el capítol corresponent del títol II d'aquestes bases reguladores.  
En tot cas, el cost anual màxim elegible per treballador, a jornada completa, no podrà excedir els mòduls següents: 35.000,00 euros per a personal tècnic i 20.000,00 euros per a personal administratiu.  
  
h) En les subvencions que financen obres que exigisquen projecte tècnic, perquè ho requereix la naturalesa de l'actuació o perquè el seu import arriba als 300.000,00 euros, aquest haurà de sotmetre's a informe de l'oficina de supervisió de projectes o de tècnics de l'administració designats per aquesta, amb caràcter previ a la data de justificació de la primera anualitat de l'ajuda.  
i) En les accions informatives i formatives es consideraran susceptibles de suport les despeses de: publicitat de l'acció, lloguer d'equipament informàtic o audiovisual, material didàctic, professorat, conferenciants, moderadors i traductors externs a l'entitat sol·licitant, així com les despeses d'allotjament i desplaçament d'aquests.  
2. Els sol·licitants podran realitzar les actuacions des de l'1 de gener de l'exercici per al qual s'efectue la convocatòria, sense esperar que es produïsca la concessió de l'ajuda i sense que això prejutge la decisió que finalment s'adopte, llevat que en la convocatòria es fixen requisits específics sobre les dates d'inici i finalització de les actuacions per part dels sol·licitants.  
3. Les ajudes que es determinen en els distints capítols del títol II tindran la naturalesa jurídica de subvencions públiques.  
  
Article 5. Beneficiaris i condicions  
1. Podran ser subjectes beneficiaris els que es determinen en cada capítol del títol II d'entre els següents:  
a) Les persones físiques i les societats mercantils i assimilades qualificades de pimes, que no siguen agrupacions de persones físiques o jurídiques, públiques o privades, societats civils, comunitats de béns, o qualsevol altre tipus d'unitat econòmica o patrimoni separat sense personalitat jurídica pròpia, i que:  
a.1. Estiguen en possessió del document de qualificació artesana (DCA) degudament actualitzat i expedit per la Generalitat o document equivalent emés per una administració pública que acredite la seua condició d'artesà.  
a.2. Exercisquen o hagen d'exercir l'activitat comercial a la Comunitat Valenciana, en alguna de les activitats següents de la Secció Primera, Divisió 6, de l'impost d'Activitats Econòmiques segons el Reial Decret Llei 1175/1991, de 28 de setembre (BOE 234, 29.09.1990):  
  
- Agrupació 64 excepte el grup 646 i l'epígraf 647.5  
- Agrupació 65 excepte l'epígraf 652.1 i els grups 654 i 655  
En cap cas seran susceptibles de suport les activitats de reparació i manteniment.  
b) Agrupacions de comerciants o artesans  
c) Associacions i federacions, o una altra forma d'unió d'associacions, de consumidors i usuaris inscrites en el Registre Públic d'Associacions de Consumidors i Usuaris de la Comunitat Valenciana que no realitzen cap activitat econòmica.  
d) Entitats locals  
2. Els beneficiaris que, entre els anteriors, s'especifiquen en cada capítol del títol II hauran de complir els requisits següents:  
a) Estar legalment constituïts  
b) No estar inclòs en les prohibicions per a obtindre la condició de beneficiari establides en l'article 13, apartats 2 i 3, de la LGS.  
  
c) Estar al corrent de les obligacions tributàries (davant de la Generalitat i de l'AEAT) i de Seguretat Social.  
d) No ser deutor per reintegrament de subvencions  
e) Aquelles altres que, si és el cas, es determinen en els capítols corresponents del títol II d'aquesta ordre.  
3. La comprovació de l'existència de dades no ajustats a la realitat en qualsevol moment del procés anterior a la concessió podrà comportar que es considere que ha desistit de la seua petició, amb la resolució previa que haurà de ser dictada de conformitat amb la legislació vigent de procediment administratiu comú.  
4. Els beneficiaris hauran de mantindre les condicions d'aquest article durant l'àmbit temporal de l'ajuda.  
  
Article 6. Definicions  
Als efectes d'aquesta ordre s'entendrà:  
1. Activitat econòmica: aquella activitat que consisteix a oferir béns o serveis en un determinat mercat, independentment de la forma jurídica i del finançament de l'entitat, fins i tot quan no hi haja ànim de lucre.  
  
2. D'acord amb el que estableix el capítol I del Reglament (CE) núm. 651/2014 de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat, publicat en el Diario Oficial de la Unión Europea, L187, de 26 de juny de 2014 (Reglament general d'exempció per categories) es defineix:  
a) Empresa: es considerarà empresa qualsevol entitat, independentment de la seua forma jurídica, que exercisca una activitat econòmica. En particular, es consideraran empreses les entitats que exercisquen una activitat artesanal o altres activitats a títol individual o familiar, així com les societats de persones i les associacions que exercisquen una activitat econòmica de forma regular.  
b) Empresa en crisi: la inclosa en el concepte definit en l'apartat 2.2 de la Comunicació de la Comissió Europea relativa a les directrius sobre ajudes estatals de salvament i de reestructuració d'empreses no financeres en crisi (2014/C 249/01), publicada en el DOUE, C 249, de 31 de juliol de 2014.  
c) Pime:  
- La categoria de microempreses, xicotetes i mitjanes empreses (pimes) està constituïda per les empreses que ocupen menys de 250 persones i el volum de negocis de les quals anual no excedeix de 50 milions EUR o el balanç general anual de les quals no excedeix de 43 milions d'euros.  
- En la categoria de les pimes, es defineix xicoteta empresa com una empresa que ocupa menys de 50 persones i el volum de negocis anual de la qual o el balanç general anual de la qual no supera els 10 milions d'euros.  
- En la categoria de les pimes, es defineix microempresa com una empresa que ocupa menys de 10 persones i el volum de negocis anual de la qual o el balanç general anual de la qual no supera els 2 milions d'euros.  
El còmput dels efectius i imports financers assenyalats s'efectuarà tal com disposa el citat annex I del Reglament (CE) núm. 651/2014 de la Comissió.  
3. Activitat comercial: Als efectes d'aquestes bases reguladores es consideraran les compreses en la Secció Primera, Divisió 6, Agrupacions 61, 62, 64, 65 i 66 (excepte els grups 664 i 665), el grup 755 de l'Agrupació 75 i l'Agrupació 97, de l'impost d'Activitats Econòmiques segons el Reial Decret Llei 1175/1991, de 28 de setembre (BOE 234, 29.09.1990).  
4. Activitat artesana: qualsevol de les incloses en el Repertori d'Oficis Artesans de la Comunitat Valenciana.  
5. Artesà: empresa que realitza una activitat artesana en el territori de la Comunitat Valenciana.  
6. Establiment comercial: aquella construcció o instal·lació de caràcter permanent, destinada a l'exercici regular d'activitats comercials amb una sala de vendes i atenció al públic clarament diferenciada i que disposa d'accés independent al públic almenys en planta baixa, llevat que s'integre en un mercat, galeria o centre comercial.  
  
7. Sala de vendes: les dependències de l'establiment comercial destinades a l'exposició dels productes al client i a l'exercici de l'activitat de venda.  
La sala de vendes en què es realitzen activitats de venda d'alimentació i begudes que, complint la reglamentació tecnicosanitària i la resta de normativa específica, dispose d'una zona de degustació i consum en el mateix establiment, podrà ser objecte de suport en les corresponents línies d'ajuda, sempre que l'esmentada zona no supose més del 40 % de les dimensions totals de la sala de vendes, incloent-hi el 50 % de les zones d'ús comú.  
8. Comerç integrat: aquell que s'integre en cadenes voluntàries, cooperatives de detallistes o cadenes franquiciades.  
9. Antiguitat: a aquests efectes es considerarà la preexistència en l'exercici de l'activitat, amb l'actual titular, en activitat artesana o en almenys una de les activitats fixades en l'article 5.1.a.2, des de la data de finalització del termini per a la presentació de sol·licituds que es preveja en cada convocatòria.  
Es consideraran també preexistents, d'acord amb el que estableix el paràgraf anterior, aquells supòsits en què hi ha continuïtat de l'empresa titular d'aquest, és a dir, quan produint-se el canvi de persona física a jurídica, la titularitat de la majoria simple de les accions d'aquesta última corresponga a la persona física que anteriorment va ser titular o bé a aquesta mateixa persona física, el seu cònjuge o parella de fet i/o familiars de fins a segon grau, sempre que aquests constaren com a treballadors de l'empresa abans de la transformació en persona jurídica. En aquest mateix sentit, es considerarà que hi ha continuïtat d'empresa quan l'anterior titular fóra una persona física i l'empresa haja sigut transmesa mortis causa al nou titular o entre vius en estar l'anterior titular en situació de jubilació, gran invalidesa o invalidesa permanent absoluta reconeguda per l'Institut Nacional de la Seguretat Social. El reconeixement de qualsevol d'aquestes situacions podrà produir-se en l'exercici en què s'efectua la convocatòria o en el precedent i el nou titular haurà de complir els requisits de parentiu abans citats.  
  
Així mateix es considerarà que hi ha preexistència si es produeix relleu generacional en el comerç o activitat artesana, complint els requisits següents: que l'anterior titular tinga més de 60 anys, que el nou titular no supere els 35 anys, que el local amb l'activitat comercial o artesana tinga una antiguitat no inferior a 5 anys amb l'anterior titular i que el relleu s'efectue en l'exercici en què es convoque l'ajuda o en l'anterior, mantenint activitat principal i ubicació.  
Es considerarà preexistent en l'activitat a cada un dels membres de les agrupacions de persones físiques o jurídiques, públiques o privades, comunitats de béns o qualsevol altre tipus d'unitat econòmica o patrimoni separat, sense personalitat, si s'acredita la preexistència d'aquestes.  
Es considerarà també com a establiment comercial preexistent l'implantat amb motiu del trasllat d'un establiment anterior que complira els requisits de preexistència, sempre que conserve l'activitat principal i l'àrea d'influència.  
10. Agrupació de comerciants: aquella associació o una altra entitat amb personalitat jurídica, sense ànim de lucre per a si mateixes i amb independència de la seua forma jurídica (primer grau), en què almenys el 51 % dels seus membres exerceixen activitat comercial. Aquestes podran organitzar-se en federacions, confederacions i altres unions de segon i tercer grau.  
11. Agrupació d'artesans: aquella associació o una altra entitat amb personalitat jurídica, sense ànim de lucre per a si mateixes i amb independència de la seua forma jurídica (primer grau), en què almenys el 51 % dels seus membres exerceixen activitat artesana. Aquestes podran organitzar-se en federacions, confederacions i altres unions de segon i tercer grau.  
12. Concentració comercial: aquell carrer o zona urbana en què s'exerceix activitat econòmica en almenys el 60 % dels locals susceptibles d'albergar-la i en què, almenys el 25 % d'aquests ho són d'activitat comercial.  
13. Mercat municipal: conjunt d'establiments independents, bàsicament de venda de productes alimentaris, agrupats en un edifici de titularitat pública, que tenen serveis comuns i requereixen una gestió de funcionament també comú.  
14. Mercat ambulant: conjunt de parades de venda no sedentària, independents, que realitzen la seua activitat de forma periòdica, almenys setmanal, en sòl urbà consolidat de titularitat municipal i no vinculat a activitats sectorials, períodes festius o celebracions específiques.  
  
15. Galeria d'alimentació: conjunt d'establiments independents, en què almenys el 80 % d'aquests són de venda de productes alimentaris, agrupats en un recinte privat ubicat en planta baixa o amb accés des d'aquesta, que tenen serveis comuns i requereixen una gestió de funcionament també comú.  
16. OMIC. Oficina municipal d'informació al consumidor, segons estableix l'article 14 de la Llei 1/2011, de 22 de març, per la qual s'aprova l'Estatut dels Consumidors i Usuaris de la Comunitat Valenciana.  
  
17. Àmbit temporal de l'ajuda: als efectes d'aquestes bases reguladores es considerarà àmbit temporal de l'ajuda el transcorregut des de la concessió de l'ajuda fins a la data que s'establisca per a la justificació de les actuacions.  
  
Article 7. Convocatòria  
El procediment de concessió de les ajudes s'iniciarà d'ofici, per mitjà de convocatòria pública, en la qual es farà menció expressa a aquesta ordre.  
La informació de cada convocatòria i els impresos normalitzats de sol·licitud, els annexos i la resta de models estaran disponibles en la pàgina web de la Generalitat (www.gva.es), accedint als apartats Atenció al ciutadà - Guia Prop, a partir de la seua publicació en el Diari Oficial de la Comunitat Valenciana o en l'adreça web que s'expresse en cada convocatòria.  
  
Article 8. Compatibilitat de les ajudes  
1. Les subvencions a què es refereixen les presents bases reguladores seran compatibles amb la percepció d'altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, tenint en compte que l'import total de les subvencions rebudes en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada, i aquest cas procedirà el reintegrament de l'excés. Quan el beneficiari siga algun dels previstos en l'article 5.1 apartats b i c, l'import total màxim de les ajudes a obtindre per cada beneficiari, a càrrec dels pressupostos assignats a la Direcció General de Comerç i Consum per a cada exercici, no podrà superar el límit que s'estableix en els articles 20 o 26, segons siga procedent.  
2. Les ajudes regulades en la present ordre i que puguen concedir-se a l'empara del reglament de minimis no s'acumularan a cap ajuda pública corresponent a les mateixes despeses subvencionables si la dita acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió  
  
  
  
CAPÍTOL II  
Procediment general per a la concessió de les ajudes  
  
Article 9. Sol·licituds, formalització i lloc de presentació  
1. Les sol·licituds, juntament amb l'annex corresponent a cada ajuda que se sol·licite, hauran de dirigir-se a la direcció general competent en matèria de comerç, consum o artesania i es presentaran en imprés normalitzat, en els serveis territorials corresponents o en qualssevol altra de les formes previstes en la legislació vigent de procediment administratiu comú.  
2. La sol·licitud també podrà presentar-se per via telemàtica a través del portal de la Generalitat com s'indica en l'article 7.  
Per a poder tramitar electrònicament la sol·licitud, haurà de disposar de certificat digital, ja siga de l'entitat, del seu representant o de persona física. Tot això de conformitat amb les instruccions previstes en la pàgina web de la Seu Electrònica de la Generalitat https://sede.gva.es.  
  
3. A les sol·licituds s'hauran d'adjuntar els documents que a continuació s'indiquen:  
a) Autorització expressa a la Conselleria d'Economia Sostenible, Sectors Productius, Comerç i Treball perquè aquesta comprove les dades d'identitat del sol·licitant o, si es tracta d'una persona jurídica, del seu representant, de conformitat amb el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això, si de la comprovació efectuada resultara alguna discordança amb les dades facilitades per l'interessat, l'òrgan instructor estaria facultat per a realitzar les actuacions procedents per a aclarir-la. Si el sol·licitant no presta el consentiment, haurà d'aportar fotocòpia del document nacional d'identitat.  
Quan es tracte d'una persona jurídica s'haurà d'aportar, a més, documentació acreditativa i identificativa d'aquesta, consistent en fotocòpia de l'escriptura de constitució/estatuts actualitzada i acreditació de la inscripció en el Registre Mercantil o registre corresponent, així com de la targeta d'identificació fiscal. En el cas que aquesta haguera sigut aportada anteriorment i no haguera patit cap variació, bastarà el certificat del secretari de l'entitat acreditatiu que no s'ha produït cap canvi en la documentació identificativa de l'entitat i de la vigència del nomenament del president o de qui tinga la representació en la data de presentació de la sol·licitud.  
b) Certificat expedit per l'Agència Estatal de l'Administració Tributària sobre l'impost d'Activitats Econòmiques o declaració responsable sobre la no-realització de cap activitat econòmica, si és el cas.  
  
c) Memòria firmada, en què s'especifiquen els objectius de la proposta i com es pretén aconseguir-los, així com programa d'actuació que garantisca la seua execució en l'exercici en què es concedeix la subvenció, llevat que en la convocatòria s'haja previst l'ajuda com a plurianual. En cada convocatòria podrà especificar-se o ampliar-se l'abast del contingut de la memòria.  
d) Pressupostos o factures proforma detallats per unitats, que hauran de ser externs al sol·licitant excepte si aquests són promoguts per les corporacions locals, i en aquest cas podran substituir-se per memòria valorada de l'actuació a realitzar desglossada per partides i preus unitaris. Per a les despeses de personal serà suficient l'estimació dels costos previstos en l'article 4.1.g a càrrec del sol·licitant.  
e) Dades de domiciliació bancària: si el compte bancari no ha sigut utilitzat en les relacions amb aquesta conselleria s'aportarà el model de domiciliació bancària vigent degudament emplenat i en qualsevol altre cas, s'indicarà el número del compte anteriorment utilitzat i donat d'alta a aquests efectes.  
f) Autorització a la Conselleria d'Economia Sostenible, Sectors Productius, Comerç i Treball perquè aquesta obtinga de forma directa a través de certificats telemàtics, l'acreditació del compliment de obligacions tributàries i davant de la Seguretat Social, en els termes que estableixen els articles 18 i 19 del Reial Decret 887/2006, de 21 de juliol, pel qual s'aprova el Reglament de la LGS. La Direcció General de Comerç i Consum es reserva el dret de requerir al sol·licitant si la informació obtinguda presenta alguna incidència.  
No obstant això, el sol·licitant podrà denegar expressament aquesta autorització i haurà d'aportar aleshores els certificats que a continuació s'indiquen:  
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.  
- De la Tresoreria General de la Seguretat Social, el certificat acreditatiu que el sol·licitant es troba al corrent en el compliment de les seues obligacions amb la Seguretat Social  
- Dels serveis territorials de la Conselleria d'Hisenda i Model Econòmic, el certificat acreditatiu que el sol·licitant no té deutes de naturalesa tributària amb la Generalitat.  
En aquest sentit, els certificats expedits per les administracions tributàries i per la Seguretat Social tindran una validesa de sis mesos, des de la data de la seua expedició, d'acord amb el que estableix l'article 23.3 del Reial Decret 887/2006, pel qual s'aprova el Reglament de la LGS.  
Podrà exonerar-se d'aquesta obligació aquelles pimes beneficiàries d'ajudes que en conjunt no superen la quantia d'1.803,04 euros per concepte i any, d'acord amb el que estableix l'apartat 5 de l'article 3 de l'Ordre de 30 de maig de 1996, de la Conselleria d'Economia i Hisenda, sobre la forma d'acreditar pels beneficiaris l'exigència prevista en l'article 171.1 de la LHPS.  
En virtut de l'article 3.2 de la referida Ordre de 30 de maig de 1996, de la Conselleria d'Economia i Hisenda queden exonerades les entitats locals, així com els ens i empreses a què es refereix l'article 2 de la LHPS.  
g) Declaració responsable d'estar al corrent de les seues obligacions per reintegrament de subvencions.  
h) Declaració responsable que acredite que el sol·licitant no està inclòs en les prohibicions per a obtindre la condició de persona beneficiària establides en l'article 13 de la LGS, compleix els requisits exigits en la normativa reguladora, disposa de la documentació que així ho acredita i es compromet a mantindre el seu compliment fins la finalització del procediment.  
i) Si és el cas, certificat o còpia de l'acte/acord de l'òrgan competent en què s'expresse la voluntat de sol·licitar la subvenció.  
j) Declaració responsable de no haver rebut ni sol·licitat altres subvencions, ajudes, ingressos o recursos per a la mateixa finalitat o, si és el cas, relació d'entitats a les quals se n'hagen sol·licitat o de les quals se n'hagen obtingut, amb indicació de la quantitat sol·licitada o concedida, data de concessió, si és el cas, i normativa en què s'empara.  
  
k) Declaració responsable sobre el compliment de la normativa sobre integració laboral de persones amb discapacitat, quan el sol·licitant de la subvenció exercisca activitat empresarial, en cas contrari, declaració d'estar exempt. En tot cas, s'indicarà el percentatge de treballadors discapacitats en relació amb la seua plantilla, a dia anterior a la publicació de cada convocatòria, o s'inclourà compromís per escrit de contractar un percentatge major de treballadors discapacitats durant l'àmbit temporal de l'ajuda.  
l) Certificat del tresorer, secretari o interventor de l'entitat sol·licitant sobre el caràcter no compensable o no recuperable de l'IVA suportat en l'actuació per a la qual se sol·licita subvenció, si és procedent.  
m) Si és el cas, documentació expedida per l'Agència Estatal d'Administració Tributària acreditativa de l'exempció o no subjecció a l'IVA, a la qual s'haurà d'adjuntar una declaració responsable del representant de l'entitat sobre la subsistència dels requisits que, segons la normativa de l'impost, fonamenten l'exempció o no subjecció, i/o documentació acreditativa que l'IVA suportat en les despeses necessàries per a la realització de l'actuació subvencionada no és susceptible de recuperació o compensació.  
n) Si és el cas, declaració responsable de les ajudes de minimis concedides per qualsevol projecte a l'empresa o entitat sol·licitant, inclosos els costos per als quals se sol·licita suport, durant els dos exercicis fiscals anteriors i durant l'exercici fiscal en curs amb indicació d'import, organisme, data de concessió i règim d'ajudes en què s'empara; o si és el cas, declaració de no haver-ne rebut cap.  
  
o) Declaració responsable acreditativa que la pime no està en crisi, segons l'article 6.2.b  
p) Si es disposa d'aquests, s'aportarà:  
- Documentació que acredite disposar de Pla d'Igualtat, vigent i visat pel centre directiu de l'Administració de la Generalitat amb competències en matèria de dona i d'haver presentat l'informe anual d'avaluació de resultats davant del mateix organisme.  
- Acreditació documental de disposar de certificat, distintiu o reconeixement empresarial en matèria d'Igualtat d'Oportunitats entre homes i dones, emés per una administració pública.  
q) Si és el cas, documentació acreditativa de les circumstàncies rellevants per a la valoració de l'expedient.  
4. En cada capítol específic del títol II, i en cada convocatòria, es podrà sol·licitar l'aportació de documentació addicional.  
5. Quan la sol·licitud no complisca els requisits assenyalats en la legislació vigent de procediment administratiu comú o no s'hi adjunte la documentació que d'acord amb aquesta ordre siga exigible, es requerirà l'interessat perquè en el termini de 10 dies esmene la falta o hi adjunte els documents preceptius, amb indicació que, si no ho fa així, es considerarà que desisteix de la seua petició.  
6. En el cas que els documents exigits que s'han d'adjuntar a la sol·licitud de concessió d'ajudes ja estiguen en poder de qualsevol òrgan de l'Administració actuant, el sol·licitant podrà al·legar aquest aspecte, de conformitat amb la legislació vigent de procediment administratiu comú, sempre que es faça constar la data i l'òrgan o dependència en què van ser presentats o, si és el cas, emesos.  
En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, a falta d'això, l'acreditació per altres mitjans dels requisits a què es refereix el document.  
7. El termini de presentació de sol·licituds es fixarà en la convocatòria corresponent i, amb caràcter general, no serà inferior a 15 dies naturals ni superior a un mes, iniciant-se l'endemà de la publicació d'aquella en el Diari Oficial de la Comunitat Valenciana.  
  
Article 10. Criteris de valoració  
Per a l'atorgament de les subvencions, a més de les quanties de pressupost disponible en els corresponents crèdits pressupostaris, es tindran en compte els criteris següents, que seran valorats individualment per a cada cas en funció del tipus de beneficiari i ajuda.  
1. Beneficiaris previstos en l'article 5.1.a d'aquestes bases reguladores i per a les ajudes previstes en el capítol I del títol II:  
a) Estar ubicat en municipis de menys de 3.000 habitants: 10 punts.  
  
b) Tractar-se d'una actuació inclosa en el document d'avaluació ambiental tutelat lligat al projecte europeu LIFE+Green Commerce o a algun altre organisme públic: 5 punts.  
c) Ser microempresa: 15 punts; xicoteta empresa: 10 punts i mitjana empresa: 5 punts.  
d) Antiguitat com a artesà o com a comerciant en activitat comercial susceptible de suport: fins a 10 punts, assignant 1 punt per cada any d'antiguitat o fracció. En el cas dels artesans sempre que les successives renovacions hagen sigut realitzades en els terminis establits i hi haja continuïtat documentada.  
e) Vinculació empresarial: estar associat a una agrupació de comerciants o artesans 5 punts, estar integrat 5 punts i estar ubicat en un mercat municipal 5 punts.  
f) Adhesió al sistema arbitral de consum de la Comunitat Valenciana si la pime és comercial: 5 punts i adhesió al programa de promoció activa de l'artesania desenvolupat pel Centre d'Artesania de la Comunitat Valenciana si la pime és artesana: 5 punts.  
g) Trajectòria del sol·licitant en el tipus d'actuació per al qual sol·licita suport en les tres últimes convocatòries: fins a 10 punts.  
h) Acreditar la promoció de la igualtat efectiva d'oportunitats entre dones i homes per mitjà de l'acreditació d'un o més dels mitjans següents: fins a 10 punts:  
- Que el sol·licitant dispose de Pla d'Igualtat, vigent i visat pel centre directiu de l'Administració de la Generalitat amb competències en matèria de dona, i acreditació d'haver presentat l'informe anual d'avaluació de resultats davant del mateix organisme (fins a 5 punts).  
  
- Disposar d'un certificat, distintiu o reconeixement empresarial en matèria d'Igualtat d'Oportunitats entre homes i dones, emés per una administració pública (5 punts).  
2. Beneficiaris reflectits en l'article 5.1.b d'aquesta ordre i per a les ajudes especificades en el capítol II del títol II:  
a) L'adequació de les accions susceptibles de suport als objectius i les finalitats previstes valorant, entre altres aspectes, la diversitat d'actuacions a realitzar, l'equilibri entre les accions proposades i el seu pressupost en relació amb els mitjans personals, materials i tècnics de què dispose l'entitat, realitzar les actuacions proposades en col·laboració amb altres entitats, així com l'ús del valencià en les accions promocionals que puguen realitzar: fins a 20 punts.  
b) Estar integrat el sol·licitant en una agrupació de segon grau 5 punts o en una de tercer grau 10 punts.  
c) Relació entre el cost de l'actuació susceptible de suport i el nombre d'associats: fins a 10 punts.  
d) Percentatge d'associats que exerceixen una activitat comercial o artesana, segons sol·licitant o ajuda, en relació amb el total que integra l'entitat sol·licitant: fins a 10 punts.  
e) Trajectòria del sol·licitant en el tipus d'actuació per a la qual sol·licita suport en les tres últimes convocatòries: fins a 10 punts.  
f) Acreditar la promoció de la igualtat efectiva d'oportunitats entre dones i homes per mitjà de l'acreditació d'un o més dels mitjans següents: fins a 10 punts:  
- Que el sol·licitant dispose de Pla d'Igualtat, vigent i visat pel centre directiu de l'Administració de la Generalitat amb competències en matèria de dona, i acreditació d'haver presentat l'informe anual d'avaluació de resultats davant del mateix organisme (fins a 5 punts).  
  
- Disposar d'un certificat, distintiu o reconeixement empresarial en matèria d'Igualtat d'Oportunitats entre homes i dones, emés per una Administració Pública (5 punts).  
3. Beneficiaris previstos en l'article 5.1.c d'aquesta ordre i per a les ajudes establides en el capítol V del títol II:  
a) Adequació de les accions susceptibles de suport als objectius i finalitats previstes valorant, entre altres aspectes, la diversitat d'actuacions a realitzar, l'equilibri entre les accions proposades i el seu pressupost en relació amb els mitjans personals, materials i tècnics de què dispose l'entitat, realitzar les actuacions proposades en col·laboració amb altres entitats, així com l'ús del valencià en les accions promocionals: fins a 20 punts.  
b) Relació entre el nombre de reclamacions rebudes i les resoltes de forma favorable al reclamant per mediació, realitzades en el territori de la Comunitat Valenciana, en l'exercici anterior a la convocatòria: fins a 10 punts.  
c) Relació entre el cost de les actuacions susceptibles de suport i el nombre d'associats: fins a 10 punts.  
d) Nombre d'associats a la Comunitat Valenciana: fins a 10 punts.  
  
e) Trajectòria del sol·licitant en el tipus d'actuació per a la qual sol·licita suport en les tres últimes convocatòries: fins a 10 punts.  
f) Acreditar la promoció de la igualtat efectiva d'oportunitats entre dones i homes per mitjà de l'acreditació d'un o més dels mitjans següents: fins a 10 punts:  
- Que el sol·licitant dispose de Pla d'Igualtat, vigent i visat pel centre directiu de l'Administració de la Generalitat amb competències en matèria de dona, i acreditació d'haver presentat l'informe anual d'avaluació de resultats davant del mateix organisme (fins a 5 punts).  
  
- Disposar d'un certificat, distintiu o reconeixement empresarial en matèria d'Igualtat d'Oportunitats entre homes i dones, emés per una Administració Pública (5 punts).  
4. Beneficiaris previstos en l'article 5.1.d d'aquesta ordre i per a les ajudes que s'especifiquen en els capítols III i IV del títol II:  
a) L'adequació de les accions susceptibles de suport als objectius i les finalitats previstes valorant, entre altres aspectes, la diversitat d'actuacions a realitzar, l'equilibri entre les accions proposades i el seu pressupost en relació amb els mitjans personals, materials i tècnics de què dispose l'entitat, realitzar les actuacions proposades en col·laboració amb altres entitats, així com l'ús del valencià, si és el cas, en les accions promocionals: fins a 20 punts.  
b) En matèria de comerç i artesania disposar d'AFIC: 5 punts i tindre un conveni de col·laboració amb alguna agrupació de comerciants, artesans o amb el Consorci de Gestió del Centre d'Artesania de la Comunitat Valenciana, en matèria de promoció local: fins a 5 punts. Per a actuacions de consum: nombre d'hores d'obertura al públic de les OMICS: fins a 5 punts i tindre un centre de recursos municipal: 5 punts.  
  
c) Tindre una població de fins a 3.000 habitants: 15 punts; fins a 20.000 habitants: 10 punts, i fins a 40.000 habitants: 5 punts.  
d) En matèria de comerç o artesania el percentatge d'activitat comercial o artesana, respecte al total d'activitats econòmiques, en l'entorn o recinte en què es pretén actuar: fins a 10 punts. Per a actuacions de consum, relació entre el nombre de reclamacions rebudes i les resoltes de forma favorable al reclamant per mediació de l'OMIC: fins a 10 punts.  
e) Trajectòria del sol·licitant en el tipus d'actuació per a la qual sol·licita suport en les tres últimes convocatòries: fins a 10 punts.  
f) Acreditar la promoció de la igualtat efectiva d'oportunitats entre dones i homes per mitjà de l'acreditació d'un o més dels mitjans següents: fins a 10 punts.  
- Que el sol·licitant dispose de Pla d'Igualtat, vigent i visat pel centre directiu de l'Administració de la Generalitat amb competències en matèria de dona, i acreditació d'haver presentat l'informe anual d'avaluació de resultats davant del mateix organisme (fins a 5 punts).  
  
- Disposar d'un certificat, distintiu o reconeixement empresarial en matèria d'igualtat d'oportunitats entre homes i dones, emés per una administració pública (5 punts).  
Les referències a la població dels municipis en aquestes bases reguladores es consideraran fetes a l'últim cens de l'INE a la data de publicació de cada convocatòria.  
  
Article 11. Òrgans competents per a la convocatòria, tramitació i resolució del procediment  
1. Aquesta conselleria podrà convocar anualment les diferents ajudes que seran publicades en el DOCV, d'acord amb les consignacions pressupostàries que per a cada exercici establisca la Llei de Pressupostos de la Generalitat.  
2. La Direcció General de Comerç i Consum podrà realitzar d'ofici totes les actuacions que calguen per a la determinació, coneixement i comprovació de les dades en virtut de les quals hagen de formular-se les corresponents propostes de resolució i demanar del sol·licitant l'aportació addicional d'altres documents o dades aclaridores que considere necessàries per a resoldre sobre la sol·licitud presentada.  
3. La subvenció es calcularà per mitjà de l'aplicació del percentatge establit per a cada una de les convocatòries que puguen realitzar-se o el que corresponga en aplicació del règim de concurrència competitiva, arredonida a l'últim euro enter.  
4. Examinades les sol·licituds, aquelles que complisquen i acrediten els requisits d'aquesta ordre seran avaluades per una Comissió Qualificadora que estarà formada pel subdirector general de Comerç i Consum, que actua com a president, els tres caps dels serveis territorials de Comerç i Consum i el cap del Servei de Promoció del Comerç, Consum i Artesania que actua com a secretari.  
5. El règim jurídic de la Comissió és l'establit per als òrgans col·legiats en la legislació vigent de procediment administratiu comú.  
  
  
Article 12. Resolució de concessió d'ajudes  
1. El procediment de concessió de les ajudes es tramitarà en règim de concurrència competitiva, que es realitzarà per mitjà de comparació de les sol·licituds presentades, amb l'objectiu d'establir una prelació entre aquestes, que pot donar lloc a la gradació del percentatge de subvenció a aplicar, d'acord amb els criteris de valoració. En el cas que el crèdit consignat en la convocatòria siga suficient, atés el nombre de sol·licituds una vegada finalitzat el termini de presentació, no serà necessari fixar orde de prelació entre les sol·licituds que tinguen els requisits establits en les convocatòries.  
  
En cas d'empat, tindran preferència en l'adjudicació aquelles entitats que, si és el cas, acrediten tindre, amb anterioritat a la publicació de cada convocatòria, un major percentatge de treballadors discapacitats en relació amb la seua plantilla o bé es comprometen a contractar un percentatge major de treballadors discapacitats durant l'àmbit temporal de l'ajuda. Si persisteix l'empat, es decidirà a favor de l'entitat que haja obtingut major puntuació en el primer dels criteris de valoració previstos; de continuar l'empat, es resoldrà per la major puntuació obtinguda en els criteris successius i si persisteix l'empat es procedirà a prorratejar el saldo disponible entre els sol·licitants empatats.  
  
2. No obstant el descrit en el punt anterior podrà procedir-se al prorrateig entre els beneficiaris si així s'establix en la corresponent convocatòria.  
3. De conformitat amb el que estableix l'article 160 de la LHPS, correspon al conseller d'Economia Sostenible, Sectors Productius, Comerç i Treball, o òrgan en qui delegue, dictar la resolució de la concessió de les distintes subvencions que puguen convocar-se.  
4. El termini màxim per a la resolució i notificació de les sol·licituds que es formulen per a la concessió de les ajudes que puguen establir-se serà de sis mesos, comptadors des de la data de la finalització del termini de presentació de sol·licituds.  
5. Transcorregut el termini sense que s'haja dictat una resolució, s'entendrà desestimada la sol·licitud de concessió de l'ajuda, en els termes que preveu la legislació vigent de procediment administratiu comú.  
  
6. La resolució es notificarà als interessats en els termes que preveu la legislació vigent de procediment administratiu comú, i inclourà, si és el cas, l'import de l'ajuda en equivalent de subvenció en brut, així com el seu caràcter de minimis, fent referència expressa al títol i a la publicació del Reglament en el DOUE. La dita notificació podrà realitzar-se de forma telemàtica determinant, en les convocatòries anuals i en el web de la Generalitat Valenciana, les condicions d'aquesta.  
  
7. Les subvencions concedides seran publicades en el web gva Oberta i en el Diari Oficial de la Comunitat Valenciana, amb expressió de la convocatòria, del programa i crèdit pressupostari a què s'imputen, beneficiari, quantitat concedida i finalitat de la subvenció.  
8. Les resolucions a què es referixen els paràgrafs anteriors posen fi a la via administrativa, en contra l'interessat podrà optar entre interposar, potestativament, recurs de reposició davant del mateix òrgan que l'ha dictat, d'acord amb la legislació vigent de procediment administratiu comú; o bé impugnar-la directament davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos, comptadors a partir de la seua notificació, formulant per a això el corresponent recurs contenciós administratiu a l'empara del que estableixen els articles 10.1, lletra a) i 46.1 de la Llei 29/1998, de 13 de juliol, reguladora de la jurisdicció contenciosa administrativa. En cap cas podrà simultaniejar-se la interposició d'ambdós recursos.  
  
Article 13. Obligacions del beneficiari  
Són obligacions del beneficiari:  
- Complir l'objectiu, executar el projecte o realitzar l'activitat que fonamenta la concessió de les subvencions en els termes establits en aquestes bases reguladores, en cada convocatòria i, si és el cas, en la concessió de l'ajuda.  
- Acreditar la realització de l'activitat, així com el compliment dels requisits i condicions que determinen la concessió de l'ajuda en la forma, condicions i terminis establits en aquestes bases reguladores, en cada convocatòria i, si és el cas, en la concessió de l'ajuda.  
- Fer constar de manera explícita, en la difusió de les accions subvencionades, el suport de la Generalitat i, si és el cas, del corresponent organisme públic cofinançador de l'ajuda, complint, en tot cas, amb el que estableix l'article 3 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana.  
- Comunicar, en qualsevol moment de la vigència de l'expedient, i en tot cas juntament amb la justificació de l'actuació subvencionada, altres ajudes, ingressos o recursos públics o privats que haguera obtingut per al mateix projecte.  
- En el cas d'ajudes a la inversió, el beneficiari haurà de destinar-la al fi per al qual es concedeix la subvenció durant un període mínim de cinc anys, en cas de béns inscriptibles en un registre públic, o de dos anys per a la resta de béns.  
- El sotmetiment a actuacions de comprovació, seguiment i inspecció de la Direcció General de Comerç i Consum, així com al control financer que correspon a la Intervenció General de la Generalitat i, si és el cas, dels òrgans competents d'altres organismes públics cofinançadors en relació amb les ajudes concedides.  
- Deixar constància de la percepció i de l'aplicació de la subvenció en la comptabilitat o en els llibres de registre que haja de portar l'entitat beneficiària d'acord amb la normativa vigent, i, en el cas que no tinga obligació de portar-la, en la documentació que la substituïsca, així com conservar els documents justificatius de l'actuació subvencionada, inclosos els documents electrònics, amb la finalitat de garantir l'adequat exercici de les facultats de comprovació o control.  
- Procedir al reintegrament dels fons percebuts en els supòsits previstos en l'article 16.3.  
  
Article 14. Pla de control  
1. Es durà a terme el control de la realització de les activitats subvencionades per mitjà de la comprovació i control material de la documentació administrativa i de caràcter econòmic justificativa de l'import concedit i de la resta de documentació aportada relativa a l'actuació subvencionada que a aquest efecte s'ha establit en les presents bases d'aportació preceptiva per la persona beneficiària per al pagament de l'ajuda, de conformitat amb el que estableix l'article 169 de la LHPS.  
  
2. El control administratiu i material es realitzarà sobre el 100 % del total del pagament que es propose en cada línia pressupostària. Quan es tracte d'inversions es comprovarà, a més, l'efectiva realització de l'activitat i del compliment de la finalitat per mitjà de visita, pel personal de l'òrgan concedent, en el lloc i la data indicats pel beneficiari per a la realització de l'activitat, sobre almenys el 50 % dels projectes subvencionats, seleccionats de manera aleatòria.  
3. L'òrgan concedent podrà realitzar visites, en el lloc i la data indicats pel beneficiari per a la realització de l'activitat, i sol·licitar tota aquella documentació i informació que considere necessària tant per a l'avaluació de l'actuació com per a verificar l'adequació a la finalitat de la despesa efectuada.  
  
Article 15. Justificació de les despeses i liquidació de les ajudes  
1. La liquidació de les ajudes s'efectuarà una vegada executat el projecte en la seua totalitat o en les fases previstes, d'acord amb el pressupost presentat i en els termes i terminis fixats per a la concessió de l'ajuda, i és també admissible la realització de pagaments parcials, d'acord amb el que estableixen les resolucions de concessió.  
2. El termini de presentació de documentació per a la liquidació de les ajudes, amb caràcter general, finalitzarà el 31 d'octubre de cada exercici llevat que per circumstàncies concurrents es fixe un termini distint en la resolució de concessió.  
3. La documentació a presentar en el dit termini, per a la liquidació de les ajudes serà per mitjà del compte justificatiu que conté el següent:  
  
a) Relació detallada de les actuacions realitzades, amb el suport de la subvenció, amb indicació de cada una de les despeses consumides (amb identificació del creditor i del document, l'import, data d'emissió i data de pagament), manifestant expressament que s'ha complit l'objecte de la subvenció i que els béns o millores es destinaran als fins concrets per als quals es va concedir la subvenció per un període no inferior a cinc anys en cas de béns inscriptibles en un registre públic, ni a dos anys per a la resta de béns.  
b) Acreditació de l'import, procedència i aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions. Amb aquest fi el beneficiari presentarà una declaració responsable detallada, que en el cas de les corporacions locals revestirà la forma de certificat expedit per l'interventor o secretari de la corporació.  
c) Justificació de les despeses i pagaments realitzats.  
c.1. Justificants originals de les despeses realitzades: factures originals i la resta de documents de valor probatori equivalent, amb validesa en el tràfic jurídic mercantil o amb eficàcia administrativa, justificatius de la despesa efectuada, expedits d'acord amb la normativa vigent. Les factures hauran de tindre les dades formals que exigeix per a la seua expedició el Reial Decret 1619/2012, de 30 de novembre, pel qual s'aprova el Reglament que regula les obligacions de facturació. També es presentarà documentació acreditativa del seu pagament: rebuts, transferències o càrrecs bancaris o, si és el cas, còpia dels efectes mercantils entregats al proveïdor o creditor garantits per una entitat financera o companyia d'assegurances. No podran acreditar-se pagaments en efectiu, amb un import igual o superior a 2.500,00 euros o el seu contravalor en moneda estrangera.  
D'acord amb el que estableix l'article 31.2 de la LGS, es considerarà despesa realitzada, amb caràcter general, la que haja sigut efectivament pagada amb anterioritat a la finalització del període de justificació que es determine en la convocatòria o resolució de concessió. A aquests efectes s'entendrà despesa realitzada, quan es tracte de tributs i seguretat social a càrrec del beneficiari, la que haja sigut meritada abans de finalitzar el termini de justificació i es trobe en període d'ingrés voluntari no vençut a la mateixa data i s'haurà d'acreditar el pagament efectiu quan es produïsca.  
Si és el cas, en la justificació de despeses de personal contractat per l'entitat beneficiària, a més del que s'ha establit amb caràcter general per a aquest tipus de despeses s'aportarà còpia dels contractes dels treballadors. Aquesta documentació s'acompanyarà, si és el cas, d'un certificat expedit pel responsable de la comptabilitat de l'entitat en què s'acredite el percentatge de les retribucions imputables a l'actuació objecte de subvenció i els criteris de repartiment usats.  
Les despeses de direcció i coordinació de l'entitat organitzadora hauran de justificar-se, si és el cas, per mitjà de l'aportació de la corresponent factura de la persona física o jurídica que haja realitzat aquestes tasques o per mitjà de la nòmina del personal de la mateixa entitat, acompanyada de la documentació i certificat assenyalats en el paràgraf anterior.  
c.2. Quan l'import de la subvenció concedida siga igual o superior als 50.000,00 euros o bé siga inferior a la dita quantitat i el beneficiari així ho preferisca, els documents esmentats en l'apartat anterior se substituiran per un informe d'un auditor de comptes inscrit com a exercent en el Registre Oficial d'Auditors de Comptes dependents de l'Institut de Comptabilitat i Auditoria de Comptes, que contindrà la documentació següent:  
- Memòria d'actuació, subscrita pel beneficiari, justificativa del compliment de les condicions imposades en la concessió de la subvenció, amb indicació de les activitats realitzades i els resultats obtinguts.  
  
- Informe de l'auditor en què detallarà les comprovacions realitzades i farà constar tots aquells fets o excepcions que pogueren suposar un incompliment per part del beneficiari de la normativa aplicable o de les condicions imposades per a la percepció de la subvenció i haurà de proporcionar la informació amb suficient detall i precisió perquè l'òrgan gestor puga concloure respecte d'això. El dit informe contindrà els aspectes i estructura establits en l'article 7 de l'ordre EHA/1434/2007, de 17 de maig, per la qual s'aprova la norma d'actuació dels auditors de comptes en la realització dels treballs de revisió de comptes justificatius de subvencions, en l'àmbit del sector públic estatal, previstos en l'article 74 del Reglament de la LGS.  
  
Per a emetre aquest informe, l'auditor haurà de comprovar:  
- L'adequació del compte justificatiu de la subvenció presentada pel beneficiari i que aquesta haja sigut subscrita per una persona amb poders suficients per a això.  
- El contingut de la memòria d'actuació, estant alerta davant de la possible falta de concordança entre la informació continguda en aquesta memòria i els documents que hagen servit de base per a realitzar la revisió de la justificació econòmica.  
- Que la informació econòmica està suportada per una relació classificada de les despeses de l'activitat subvencionada, amb identificació del creditor i del document -factures, nòmines i butlletins de cotització a la seguretat social-, l'import total i l'imputat a la subvenció, data d'emissió i, si és el cas, data de pagament.  
- Que l'entitat disposa de documents originals acreditatius de les despeses justificades, d'acord amb el que preveu l'article 30.3 de la Llei General de Subvencions i que els dits documents han sigut reflectits en els registres comptables.  
- Que les despeses que integren la relació compleixen els requisits per a tindre la consideració de despesa subvencionable, d'acord amb el que estableix l'article 31 de la Llei General de Subvencions i que es produeix la necessària coherència entre les despeses justificades i la naturalesa de les activitats subvencionades.  
- Que els costos indirectes que, si és el cas, s'imputen pel beneficiari a l'activitat subvencionada ho són en la part que raonablement corresponga d'acord amb els principis i normes de comptabilitat generalment admeses. També es comprovarà que el seu import es troba desglossat adequadament en el compte justificatiu.  
- Que l'entitat disposa d'ofertes de diferents proveïdors, en els supòsits previstos en l'article 31.3 de la Llei General de Subvencions, i d'una memòria que justifique raonablement l'elecció del proveïdor, en aquells casos en què no haja correspost a la proposta econòmica més avantatjosa.  
- Que no s'han realitzat subcontractacions de l'activitat subvencionada, fóra dels casos permesos en l'article 29 de la Llei General de Subvencions, article 68 del seu Reglament i aquestes bases reguladores.  
- Que no s'han concedit altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, que siguen incompatibles o que superen els costos de l'activitat subvencionada.  
Una vegada finalitzat el seu treball, l'auditor sol·licitarà a l'entitat beneficiària una carta, firmada per la persona que va subscriure el compte justificatiu, en la qual s'indicarà que s'ha informat l'auditor sobre totes les circumstàncies que puguen afectar la correcta percepció, aplicació i justificació de la subvenció.  
També s'inclouran les manifestacions que siguen rellevants i que servisquen d'evidència addicional a l'auditor sobre els procediments realitzats.   
c.3. Quan es tracte d'activitats dutes a terme per corporacions locals, serà suficient a aquests efectes la presentació dels corresponents certificats de pagament expedits per l'interventor o secretari de la corporació en què es detallen les actuacions realitzades, amb el suport de la subvenció, amb indicació de cada una de les despeses consumides (amb identificació del perceptor i del document, l'import, la data d'emissió i la data de pagament), en què es manifeste expressament que s'ha complit l'objecte de la subvenció.  
d) Documentació acreditativa, si és el cas, del compliment de les obligacions i condicions que s'hagueren establit en la resolució de concessió.  
e) Un exemplar de qualsevol material gràfic que s'edite o mostra gràfica dels articles de promoció que es distribuïsquen i, si és el cas, de qualsevol acció promocional subvencionada, així com acreditació documental de la instal·lació de suports publicitaris en cas d'ajudes a la inversió realitzada per entitats locals. S'hi haurà de fer constar el suport de la Generalitat, en compliment del que estableix l'article 13. Així mateix, s'aportarà declaració responsable respecte al compliment del que estableix l'article 3 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana.  
f) En el cas que el beneficiari haja denegat expressament el consentiment perquè la Conselleria obtinga directament els corresponents certificats telemàtics, acreditació que el beneficiari es troba al corrent en el compliment de les seues obligacions tributàries i amb la Seguretat Social  
g) Declaració responsable del beneficiari de no ser subjecte deutor per resolució de procedència de reintegrament de subvencions.  
h) Quan l'import de la despesa subvencionable supere la quantia de 18.000,00 euros en el supòsit de subministrament de béns d'equip o prestació de serveis per empreses de consultoria o assistència tècnica, o bé la quantia de 50.000,00 euros quan es tracte de contractes d'obra, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que no hi haja en el mercat suficient nombre d'entitats que els subministren o presten, i justificació de l'elegida quan no corresponga a la proposta econòmica més avantatjosa. Quan es tracte d'una entitat local serà suficient el certificat expedit per l'interventor o secretari de la corporació que acredite el compliment de la normativa que calga aplicar en matèria de contractació pública.  
i) Certificat que acredite estar al corrent en el compliment de l'obligació de rendició dels seus comptes anuals davant de la Sindicatura de Comptes, en el supòsit d'entitats locals, de conformitat amb la normativa aplicable, emés per la Sindicatura de Comptes o la conselleria competent, d'acord amb el que estableix l'article 199 de la Llei 8/2010, de 23 de juny, de la Generalitat, de Règim Local de la Comunitat Valenciana.  
j) En les obres que hagen requerit projecte tècnic s'aportaran els certificats d'obres, el certificat final d'obra i l'acta de recepció.  
  
4. Sobre la quantitat justificada i aprovada, una vegada verificat allò que ha presentat el beneficiari, s'aplicarà el % de suport real concedit si es tracta de ajudes de minimis, i es proposarà el pagament de la quantitat resultant, sempre que aquesta no siga superior a la concedida. En la resta de casos s'aplicarà el % de suport concedit.  
5. El termini per a la realització de les actuacions i, si és el cas, per a la presentació de la documentació justificativa s'establirà en cada una de les convocatòries anuals. El termini per a justificar les actuacions subvencionades també podrà fixar-se en cada resolució de concessió.  
6. En cada capítol del títol II podrà fixar-se l'obligació d'aportar documentació addicional amb la justificació de l'actuació subvencionada.  
  
Article 16. Minoració, resolució, reintegrament de l'ajuda concedida i règim sancionador  
1. Podrà donar lloc a la minoració de la subvenció concedida l'alteració d'alguna de les característiques no substancials de l'actuació aprovada, l'incompliment d'alguna de les condicions establides en la resolució, l'execució inadequada d'una part de la despesa aprovada, l'execució parcial o per menor import, l'incompliment parcial en l'adopció de les mesures de difusió del finançament públic rebut, la insuficient justificació d'alguna de les despeses efectivament realitzades o la concessió d'altres ajudes públiques o privades, després de la presentació de la sol·licitud, si en el seu conjunt excedeixen dels límits establits.  
  
2. Donarà lloc a la resolució de la subvenció l'incompliment pel beneficiari de qualsevol dels requisits, condicions, l'alteració d'alguna de les característiques substancials i la resta de circumstàncies que van donar lloc a l'atorgament de la subvenció, estar iniciat el projecte a la data de presentació de la sol·licitud, si així es determina en la convocatòria o capítol corresponent del títol II d'aquesta ordre, així com l'incompliment de les obligacions imposades al beneficiari, l'incompliment en l'adopció de les mesures de difusió del finançament públic rebut, la variació de la finalitat de l'actuació o la falta de justificació de la realització d'aquesta en els terminis establits a aquest efecte. Quan figuren en l'expedient o siguen tinguts en compte en la dita resolució altres fets o altres al·legacions que les adduïdes per l'interessat se li garantirà el dret a l'audiència en els termes i amb els efectes fixats en la legislació vigent de procediment administratiu comú.  
  
3. Donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció, la constatació de l'incompliment pel beneficiari de qualsevol dels requisits, condicions, l'alteració d'alguna de les característiques substancials i la resta de circumstàncies que van donar lloc a l'atorgament de la subvenció, així com l'incompliment de les obligacions imposades al beneficiari o dels compromisos assumits per aquest, una vegada autoritzat el lliurament de la subvenció o aquesta estiga efectivament abonada. En la tramitació del procediment es garantirà, en tot cas, el dret de l'interessat a l'audiència.  
  
Procedirà, així mateix, el reintegrament de les quantitats percebudes i l'exigència de l'interés de demora corresponent quan concórreguen les causes legalment establides en els articles 36 i 37 de la LGS, de 17 de novembre, i en l'article 172 de la LHPS.  
El procediment de reintegrament de les quantitats indegudament percebudes s'ajustarà a les previsions contingudes en l'article 172 de la LHPS.  
4. El règim sancionador s'aplicarà per la comissió d'infraccions administratives previstes en la normativa bàsica estatal a aquells subjectes que siguen responsables d'aquestes i es regirà pel que disposa el capítol IV del títol X de la LHPS.  
  
  
TÍTOL II  
Programa d'ajudes  
  
CAPÍTOL I  
Programa d'ajudes a pimes  
  
Article 17. Beneficiaris  
1. Podran accedir a les ajudes previstes en aquest capítol els beneficiaris previstos en l'article 5.1.a a.1, per a les ajudes del punt 1 del següent article i els beneficiaris de l'article 5.1.a a.2, per a la resta de les ajudes d'aquest capítol, a les quals podrà concedir-se suports de fins al 45 % amb el límit que en cada ajuda es determine. S'haurà de presentar una sol·licitud per cada establiment, si és el cas, i per a cada tipus d'ajuda que es pretenga obtindre.  
2. En el cas de desenvolupar-se en el mateix local o establiment distintes activitats, als efectes de l'Impost d'Activitats Econòmiques es consideraran únicament les actuacions directament vinculades a l'activitat susceptible de suport. D'altra banda, aquelles actuacions que, estant directament vinculades a l'activitat susceptible de suport, siguen susceptibles d'aprofitament per al desenvolupament de les activitats no susceptibles de suport en el mateix local o establiment, hauran de prorratejar-se prenent com a referència el volum de negoci atribuïble a cada activitat.  
  
Article 18. Accions  
1. AVALEM ARTESANIA. Les despeses susceptibles d'obtindre finançament per part dels beneficiaris previstos en l'article 5.1.a a.1, són les següents i el límit de l'ajuda per sol·licitant serà de 5.000,00 euros:  
  
- Assistència a certàmens firals d'artesania d'àmbit provincial, autonòmic o superior, aspecte aquest que serà acreditat per l'organisme organitzador. Es consideraran susceptibles de suport les despeses de lloguer de sòl i estand, decoració i retolació d'aquest.  
- Confecció i edició de catàlegs de producte, en qualsevol suport, inclòs el cost de l'allotjament en el web, si és el cas.  
- Accions de promoció de producte, a través de qualsevol mitjà promocional.  
- Assistència a cursos especialitzats de formació en disseny, qualitat i especialització en el seu ofici, segons la seua activitat artesana, organitzat per entitats formatives, independentment del lloc en què es realitzen. Es consideren susceptibles de suport únicament les despeses de matrícula i altres conceptes generats per l'entitat organitzadora.  
2. Els beneficiaris previstos en article 5.1.a a.2, podran accedir a les ajudes següents per a la realització de:  
a) EMPRENEM COMERÇ: es consideraran susceptibles de suport les despeses corrents derivades del manteniment d'un establiment comercial amb un nou titular o de la implantació d'una activitat comercial en un local en què, amb anterioritat, s'haja exercit activitat econòmica. L'establiment haurà, si és el cas, obrir-se al públic entre l'1 de febrer i el 30 de setembre de l'exercici en què es convoque l'ajuda. El límit de subvenció a concedir per sol·licitant serà de 10.000,00 euros, sense que les despeses de lloguer superen els 5.000,00 euros.  
  
Es consideraran susceptibles de suport les despeses en:  
- Estudis de viabilitat i factibilitat comercial.  
- Despeses de gestoria, notaria i registres necessaris per a la constitució de l'empresa o per a l'inici de l'activitat en l'establiment comercial i, a més, si és el cas, en línia.  
- Despeses de traspàs, únicament del local, satisfetes a l'anterior titular, que haurà d'haver-se formalitzat en l'exercici en què es convoque l'ajuda.  
- Despeses de lloguer de local meritades des de l'1 de febrer fins al 30 de setembre de l'exercici en què es convoque l'ajuda.  
b) AVALEM COMERÇ. Es consideraran susceptibles de suport les inversions en equipament per a l'establiment comercial, sempre que la inversió aprovada no siga inferior a 3.000,00 euros. El límit de l'ajuda per sol·licitant serà de 20.000,00 euros.  
No es considerarà susceptible de suport l'adquisició de programes i aplicacions informàtiques ni la creació de pàgines web, llevat que el seu fi siga la d'implantar la venda en línia vinculada al mateix establiment comercial.  
  
Article 19. Documentació addicional  
La documentació a presentar amb la sol·licitud i la documentació general que procedisca de la prevista en l'article 9 també inclourà el següent:  
a) Declaració responsable relativa al compliment dels requisits establits en l'article 6.2.c (pime), acompanyada de:  
- Còpia compulsada de l'últim butlletí de cotització a la Seguretat Social o de la documentació que acredite el nombre dels treballadors per compte d'altri que presten els seus serveis en l'empresa.  
- Còpia compulsada de l'últim balanç general anual o de la documentació fiscal que acredite el volum de negoci, corresponents a l'últim exercici comptable tancat.  
b) Si és el cas, documentació civil, mercantil i laboral que acredite l'existència de la continuïtat d'empresa o altres formes de preexistència.  
  
c) Documentació que acredite la vinculació de la pime a una agrupació de comerciants o artesans i, si és el cas, que es tracta de comerç integrat.  
d) Pla a escala o acotat de la distribució de la sala de vendes, amb el dibuix de l'espai destinat a consum que comprendrà, en tot cas, la zona ocupada per taules i cadires, l'espai de taulell que dispose de tamborets o un altre equipament per a facilitar la consumició de productes per part dels clients i els espais comuns necessaris per a l'ús de la zona de consum, als efectes de verificar el que estableix l'article 6.7.  
  
  
  
CAPÍTOL II  
Programa d'ajudes a ens intermedis   
en matèria de comerç i artesania  
  
Article 20. Accions i beneficiaris  
1. Podran accedir a les ajudes previstes en aquest punt els beneficiaris previstos en l'article 5.1.b que siguen agrupacions de comerciants, per a la realització de totes o alguna de les següents actuacions, a les quals podrà concedir-se una única ajuda de fins al 70 % amb el límit de 25.000,00 euros per sol·licitant, llevat que el sol·licitant siga una organització de segon o tercer grau d'àmbit autonòmic, i en aquest cas el límit de l'ajuda serà de 100.000,00 euros.  
a) Contractació o manteniment de personal tècnic professional dedicat a la planificació estratègica, la gestió comercial i la promoció conjunta, incloent-hi les despeses en dietes i desplaçaments que queden justificades en funció de la seua finalitat i, si l'entitat ja disposa d'aquest personal contractat, també es consideraran susceptibles de suport les despeses de lloguer del local seu de l'entitat sol·licitant.  
Per a poder obtindre suport per aquest apartat el sol·licitant haurà d'acreditar disposar de 65 empreses vinculades o almenys 3 agrupacions de comerciants associades que tinguen almenys el mateix nombre d'empreses. Aquestes condicions no s'aplicaran a les agrupacions de comerciants de mercats municipals ni a les de galeries d'alimentació.  
  
b) Accions de comunicació, informació, publicitat, imatge, promoció de productes o serveis i fidelització del consumidor.  
c) Actuacions de comunicació, informació, publicitat, imatge, captació d'associats i despeses d'adhesió i manteniment a sistemes telemàtics en xarxa, destinats a la prestació de serveis als associats, ja implantats en organitzacions de segon o tercer nivell a què el sol·licitant estiga vinculat. Només es donarà suport a la implantació i desenvolupament de sistemes telemàtics en xarxa destinats a la prestació de serveis als associats a les agrupacions de comerciants de segon i tercer grau que tinguen un àmbit d'actuació intercomarcal o superior, i tinguen personal tècnic professional contractat.  
d) Organització i realització d'accions formatives específiques i sectoritzades que permeten l'adaptació del personal vinculat a les agrupacions de comerciants o a les empreses associades. El cost es calcularà aplicant un mòdul de 125,00 euros per cada hora de duració amb el límit de 25 hores per acció formativa, considerant susceptible de suport el que estableix l'article 4.1.i. Cada acció formativa haurà de disposar almenys amb 15 alumnes perquè siga considerada susceptible de suport.  
2. Podran accedir a les ajudes previstes en aquest punt els beneficiaris previstos en l'article 5.1.b que siguen agrupacions de comerciants en mercats municipals que hagen obtingut algun tipus de reconeixement de qualitat en la gestió, emés per organisme públic, per a les despeses corrents en personal, consumibles, material informatiu i promocional, contractació de serveis externs, elaboració d'auditories i seguiment d'aquestes, manteniment de sistemes informàtics específics o qualsevol altra acció que coadjuve a mantindre els estàndards necessaris per al manteniment dels reconeixements esmentats.  
Per a aquestes actuacions podrà concedir-se una única ajuda de fins al 100 % amb el límit de 20.000,00 euros per sol·licitant.  
3. Podran accedir a les ajudes previstes en aquest punt els beneficiaris previstos en l'article 5.1.b que siguen agrupacions d'artesans, per a la realització d'alguna de les següents actuacions, a les quals podrà concedir-se una única ajuda de fins al 70 % amb el límit de 25.000,00 euros per sol·licitant:  
a) Contractació o manteniment de personal tècnic professional dedicat a la planificació estratègica, la gestió i la promoció conjunta, incloent-hi les despeses en dietes i desplaçaments que queden justificats en funció de la seua finalitat i, si l'entitat ja disposa d'aquest personal, també es consideraran susceptibles de suport les despeses de lloguer del local seu de l'entitat sol·licitant, a la Comunitat Valenciana. Per a poder obtindre suport per aquest apartat el sol·licitant haurà d'acreditar que disposa de 65 empreses vinculades o almenys 3 agrupacions d'artesans associades que tinguen almenys el mateix nombre d'empreses.  
b) Accions de comunicació, publicitat, imatge, promoció de productes o serveis i fidelització del consumidor.  
c) Actuacions de comunicació, informació, publicitat, imatge, captació d'associats i despeses d'adhesió i manteniment a sistemes telemàtics en xarxa, destinats a la prestació de serveis als associats, ja implantats en organitzacions de segon o tercer nivell a què el sol·licitant estiga vinculat. Només es donarà suport a la implantació i desenvolupament de sistemes telemàtics en xarxa destinats a la prestació de serveis als associats a les agrupacions d'artesans de segon i tercer grau que tinguen un àmbit d'actuació intercomarcal o superior, i disposen de personal tècnic professional contractat.  
d) Realització d'accions formatives específiques i sectoritzades que permeten l'adaptació del personal vinculat a les agrupacions d'artesans o a les empreses associades. El cost es calcularà aplicant un mòdul de 125,00 euros per cada hora de duració amb el límit de 25 hores per acció formativa, considerant susceptible de suport el que estableix l'article 4.1.i.  
e) Assistència i organització de fires o altres esdeveniments de promoció i comercialització de productes artesans independentment del lloc en què es realitzen. Es considerarà susceptible de suport les despeses de lloguer d'espai i la seua adequació, seguretat i les accions promocionals directament vinculades a l'activitat.  
  
Article 21. Documentació addicional  
1. La documentació a presentar amb la sol·licitud també inclourà el següent:  
a) Certificat del secretari de l'entitat en què conste, en la data de publicació de la corresponent convocatòria, la identificació de les agrupacions, associacions, gremis, federacions i altres unions, vinculats a l'entitat sol·licitant, si és el cas, o nombre d'empreses vinculades amb expressió de les que exerceixen activitat comercial o artesana, segons siga procedent, d'acord amb el que estableix l'article 6.10 o 6.11. A aquest certificat s'adjuntarà l'acreditació bancària del nombre de rebuts periòdicament girats als associats per al pagament de les quotes, o a falta d'això documentació equivalent. En cas de discrepància i als efectes de còmput d'associats es considerarà la quantitat més baixa de les dos.  
b) Memòria de l'entitat sol·licitant en què es motiven les accions proposades en relació amb els objectius que es pretenen aconseguir, amb els seus associats directes o indirectes i amb expressió dels mitjans personals, materials i tècnics de què dispose per a dur a terme les actuacions plantejades.  
2. Amb la justificació, a més, s'aportarà memòria detallada de l'execució de les actuacions i de l'abast dels objectius proposats. Així mateix, s'aportarà documentació que acredite, si és el cas, l'assistència dels alumnes a les activitats a què s'ha donat suport. A aquesta memòria s'adjuntarà la documentació gràfica i altres suports documentals adequats per a acreditar el que en aquesta s'expresse.  
  
  
CAPÍTOL III  
Programa d'ajudes a entitats locals   
en matèria de comerç i artesania  
  
Article 22. Accions i beneficiaris  
Podran accedir a les ajudes previstes en aquest punt les entitats locals previstes com a beneficiaris en l'article 5.1.d per a la realització d'alguna de les següents actuacions, a les quals podran concedir-se suports de fins al percentatge i límit que en cada ajuda s'establisca. Cada sol·licitant presentarà una sol·licitud per cada tipus d'ajuda a què pretenga acollir-se.  
1. Organització i realització de certàmens o manifestacions firals d'àmbit local o comarcal. Es consideraran susceptibles de suport les despeses externes en lloguer, muntatge i desmuntatge de les instal·lacions fixes o mòbils necessàries per a la seua celebració, publicitat en mitjans de comunicació (incloses les despeses de disseny, producció i edició), i en retolació, senyalització, megafonia, vigilància, seguretat i neteja directament vinculats a la celebració del certamen.  
El nombre d'expositors dedicats a activitats comercials i artesanes haurà de suposar almenys el 50 % d'aquests i la subvenció màxima serà del 70 % amb els següent límits per sol·licitant, en funció del nombre d'expositors del mateix certamen en l'exercici anterior al de la convocatòria. Si se celebra per primera vegada s'aplicarà el mòdul més baix.  
  
Fins a 10 expositors: 2.500,00 euros.  
Des d'11 i fins a 50 expositors: 5.000,00 euros.  
Des de 51 i fins a 150 expositors: 7.500 euros.  
A partir de 151 expositors: 10.000,00 euros  
2. Per a la creació o manteniment de les agències per al Foment de la Innovació Comercial, es consideraran susceptibles de suport les despeses en les següents accions i podrà arribar la subvenció al 100 % amb el límit de 15.000,00 euros per sol·licitant:  
- Implantació o actualització de la marca AFIC.  
- Assistències del personal tècnic AFIC a accions tècniques i formatives d'interés per al sector comercial (únicament despeses de transport, allotjament i manutenció).  
- Actualització i manteniment de programes i ferramentes telemàtiques de gestió.  
- Coordinació i realització d'accions promocionals del comerç i l'artesania en les àrees comercials urbanes, museus d'artesania i en els mercats fixos i de venda no sedentària.  
- Realització de sessions de treball i jornades informatives generades com a xarxa AFIC. En aquest cas també es consideraran susceptibles de suport les despeses generades per a la seua realització, així com les de transport, allotjament i manutenció que originen els assistents.  
3. Renovació de mercats municipals, per mitjà de la introducció o la millora d'equipament o instal·lacions que repercutisquen directament en l'activitat comercial. L'ajuda serà de fins al 100 % amb el límit de 50.000,00 euros per sol·licitant.  
4. Reforma de mercats municipals que acrediten haver implantat, o estar en procés d'implantació, algun sistema de reconeixement de qualitat o excel·lència comercial. L'ajuda podrà arribar al 100 % del cost incentivable amb el límit de 200.000,00 euros per sol·licitant. Les inversions a realitzar seran conseqüència d'un estudi previ, que complisca els requisits establits en el punt 7 següent, o un pla de millora derivat d'aquest procés de reconeixement, que justifique les inversions proposades.  
5. Adaptació de l'àrea contigua dels mercats municipals o d'àrees urbanes de concentració comercial. Seran susceptibles de suport les inversions en equipament i instal·lacions per a la millora de l'accessibilitat, tractament de residus, estalvi energètic i confort ambiental en aquests espais urbans. Les inversions proposades seran les definides en un estudi previ que complisca els requisits fixats en el punt 7 següent. L'ajuda per aquest concepte podrà arribar al 100 % amb el límit de 100.000,00 euros per sol·licitant.  
6. Adaptació de les infraestructures necessàries per a l'exercici de la venda no sedentària en mercats ambulants, per mitjà de la introducció o la millora d'equipament o instal·lacions que repercutisquen directament en l'activitat comercial en convivència harmònica en espais multifuncionals en què puguen compatibilitzar-se distints usos, derivades d'un estudi previ que complisca els requisits fixats en el punt 7 següent. L'ajuda per aquest concepte serà de fins al 100 % i tindrà el límit de 50.000,00 euros.  
7. La realització d'estudis en mercats municipals, mercats ambulants o en un espai urbà de concentració comercial que, amb l'anàlisi prèvia de la situació de partida i l'estudi de necessitats actuals i futures, determine les inversions i accions a desenvolupar per a aconseguir un funcionament viable, sense noves inversions, a mitjà termini. L'estudi esmentat almenys haurà de determinar:  
a) Diagnòstic suficient del balanç de partida entre oferta i demanda que, entre altres punts, analitze en el mercat o mercat ambulant, la situació real de les parades de venda existents (producte comercialitzat, dies d'obertura a la setmana, etc.) i de l'equipament en el seu conjunt en relació amb l'entorn. En els espais urbans haurà d'analitzar, a més, els fluxos de trànsit de vianants i rodat, l'aparcament, la càrrega i descàrrega, l'accessibilitat i la situació d'altres serveis i servituds de l'espai públic en relació amb els usos econòmics i socials proposats.  
  
b) En els mercats i mercats ambulants proposta raonada i concreta sobre els aspectes següents: punts de venda a mantindre, mix comercial i distribució d'aquests després de la inversió en l'equipament (considerant en la reorganització de l'espai, a fi que no hi haja parades sense activitat, la concentració de l'oferta i la creació de nous serveis o altres usos compatibles amb el comercial), manual d'imatge i aplicació d'aquest i instruments legals que regulen el seu funcionament d'acord amb les inversions a realitzar, així com l'ús i manteniment posterior. En els espais urbans aquesta proposta s'adaptarà a l'espai concret a estudiar.  
Si es tracta d'un mercat haurà d'incloure una proposta justificada de full de ruta per a l'assumpció de la gestió per part dels comerciants.  
c) Inversions a realitzar quant a: obra civil, equipament, introducció de noves tecnologies i/o serveis, normalització d'imatge, estalvi energètic, millores mediambientals, tractament i eliminació de residus, càrrega i descàrrega, accessos i recorreguts interns, accessibilitat, etc. Les solucions tècniques plantejades ho seran considerant l'activitat econòmica a desenvolupar en els dits equipaments comercials o espais urbans, el seu manteniment i sostenibilitat futura.   
L'ajuda per mercat serà de fins al 100 % amb el límit de 15.000,00 euros. Si, a més, inclou l'estudi de consum energètic de les instal·lacions del mercat, de manera que amb les inversions que es plantegen se satisfacen els nivells de confort adequats per a l'activitat comercial que s'hi desenvolupa, la subvenció podrà arribar al límit de 20.000,00 euros i en el cas de tractar únicament aquest punt, la subvenció serà de fins a 6.000,00 euros. Si es tracta d'un mercat ambulant el límit de subvenció serà de 8.000,00 euros i si es tracta d'un espai urbà de concentració comercial la subvenció màxima serà de 5.000,00 euros.  
  
8. Realització de Plans d'Acció Comercial (PAC) que tinguen com a objecte l'estudi i la millora de l'activitat comercial i els espais urbans on aquesta es desenvolupa, inclosos els mercats municipals, a escala municipal o supramunicipal, en el marc dels criteris, directrius i orientacions territorials definides pel Pla d'Acció Territorial Sectorial del Comerç de la Comunitat Valenciana (PATSECOVA). L'import màxim de la subvenció serà de fins al 70 % del cost incentivable amb el límit de 20.000,00 euros, llevat que es desenvolupe en poblacions, agrupacions de municipis o àrees funcionals que superen els 50.000 habitants, i en aquests casos es podrà aconseguir l'import de 35.000,00 euros.  
  
El PAC haurà d'establir el grau d'adequació del teixit comercial a la demanda existent i futura, a través de la realització d'anàlisis prospectives sobre l'evolució de diferents variables, així com analitzar els espais urbans (eixos comercials, places, mercats i altres equipaments) amb activitat comercial.  
Els PAC realitzaran propostes per a la definició del model comercial més adequat per a l'àmbit de l'estudi, que permeta que el comerç de proximitat es desenvolupe en les millors condicions d'equilibri, eficàcia i accessibilitat, i satisfacen les necessitats de les persones consumidores i reforcen la funció de l'activitat comercial en el desenvolupament econòmic i social de les ciutats.  
La memòria descriptiva de l'estudi haurà d'incloure necessàriament la precisió dels objectius perseguits, les accions a desenvolupar, la duració, el pressupost detallat de l'activitat proposada, així com els mitjans i metodologia a utilitzar i els resultats esperats.  
9. Implantació o manteniment d'espais expositius permanents destinats a la promoció de la producció artesana. Es consideraran susceptibles de suport les despeses de personal del tècnic responsable, les de funcionament habitual de les instal·lacions i les despeses promocionals. L'import màxim de l'ajuda serà del 100 % amb el límit de 10.000,00 euros per sol·licitant.  
  
  
Article 23. Documentació addicional  
1. Segons l'ajuda que se sol·licite, de les previstes en l'article 22, la documentació a presentar amb la sol·licitud també inclourà el següent:  
  
a) Memòria de l'entitat sol·licitant en què es motiven les accions proposades en relació amb els objectius que es pretenen aconseguir i amb expressió dels mitjans personals, materials i tècnics amb què dispose per a dur a terme les actuacions plantejades, si és el cas.  
b) Relació d'expositors (raó social, activitat econòmica segons l'IAE i domicili social) del certamen per al qual se sol·licita suport o de la seua última edició, si se sol·licita ajuda pel punt 1.  
c) Documentació gràfica sobre l'estat actual quan es pretenga ajuda pels punts 3, 4, 5, 6 o 9.  
d) Estudi previ o, si és el cas, pla de millora, que determine les inversions a realitzar si se sol·licita ajuda pels punts 4, 5 o 6.  
e) Informe tècnic o certificat que acredite el compliment, en el present o amb les inversions plantejades, en matèria higienicosanitària, si es pretén ajuda pels apartats 3 o 4.  
f) Informe tècnic o certificat que acredite un nivell d'accessibilitat adequat a la normativa vigent, en el lloc en què es pretén actuar, en el present o amb les inversions plantejades, si se sol·licita ajuda pels punts 3, 4, 5, 6 o 9.  
g) Proposta metodològica i pressupost, externs a l'entitat sol·licitant, si se sol·licita ajuda pels punts 7 o 8.  
2. Amb la justificació, a més, s'aportarà:  
a) Memòria detallada de l'execució de les actuacions i de l'abast dels objectius proposats. A aquesta memòria s'adjuntarà documentació gràfica i altres suports documentals adequats per a acreditar el que en aquesta s'expresse.  
b) Relació d'expositors (raó social, activitat econòmica segons l'IAE o CNAE i domicili social) si s'obté ajuda pel punt 1.  
c) Documentació gràfica sobre l'estat final de l'equipament si s'ha obtingut ajuda pels punts 3, 4, 5, 6 o 9.  
d) Informe tècnic o certificat que acredite que la inversió s'ha completat i és suficient per a la seua aplicació, funcionament o ús, si s'han obtingut ajudes pels punts 3, 4, 5, 6 o 9.  
e) Còpia de l'estudi si s'ha obtingut ajuda pel punt 7.  
f) Còpia del PAC si s'ha obtingut ajuda pel punt 8.  
  
  
CAPÍTOL IV  
Programa d'ajudes a entitats locals en matèria de consum  
  
Article 24. Accions i beneficiaris  
Podran accedir a l'ajuda prevista en aquest capítol les entitats locals previstes com a beneficiàries en l'article 5.1.d, que tinguen Oficina Municipal d'Atenció al Consumidor o Junta Arbitral compartida amb la Generalitat, per a la prestació de servei i/o la realització d'alguna de les següents actuacions, a les quals podrà concedir-se una única ajuda de fins al 100 %, amb el límit de 50.000,00 euros per sol·licitant.  
  
1. Activitats formatives, educatives o informatives dirigides a potenciar i millorar els coneixements de consum.  
a) Accions formatives, informatives o educatives directament relacionades amb l'àmbit de consum. S'estimarà un cost màxim admissible de 125,00 euros/hora per les despeses corrents en els conceptes fixats en l'article 4.1.i d'aquesta ordre generades per cada acció que tinga un mínim de 25 alumnes. En el cas d'estar destinades únicament a personal tècnic de les OMIC també es consideraran susceptibles de suport les despeses de transport, allotjament i manutenció que originen els assistents. El nombre mínim d'alumnes en aquestes accions serà de 10.  
  
b) Activitats destinades a la informació de la persona consumidora per mitjà de la realització de fullets o altres accions divulgatives. Es consideraran susceptibles de suport les despeses generades en disseny, elaboració, difusió i comunicació d'aquestes accions, per qualsevol mitjà o suport.  
2. Servei d'informació i atenció al consumidor. La quantitat a percebre per aquest concepte es vincularà al nombre de reclamacions tramitades, considerant fins a 1.200 reclamacions a 4,50 euros/reclamació, de 1.201 fins a 2.500 reclamacions a 3,50 euros i a partir de 2.501 a 1,00 euro.  
3. Activitats dirigides a l'adhesió d'empreses/comerços/professionals a les juntes arbitrals de consum amb seu a la Comunitat Valenciana. Seran subvencionables les despeses, externes al sol·licitant, relatives a les campanyes o accions específiques per a l'obtenció de noves adhesions al sistema arbitral de consum.  
4. Centre de Recursos. Es considerarà susceptible de suport el cost del tècnic responsable d'aquest en els termes fixats en l'article 4.1.g i en la part que siga imputable.  
5. Junta Arbitral de Consum de titularitat compartida amb la Generalitat Valenciana. El cost màxim subvencionable per totes les despeses generades quedarà subjecte al nombre de sol·licituds d'arbitratge:  
Fins a 250 sol·licituds: 2.500,00 euros  
De 251 a 500 sol·licituds: 5.000,00 euros  
De 501 a 700 sol·licituds: 7.500,00 euros  
Més de 700 sol·licituds: 10.000,00 euros  
6 Actualització i manteniment de programes i ferramentes telemàtiques de gestió.  
  
Article 25. Documentació addicional  
1. Juntament amb la sol·licitud i la documentació inicial també s'aportarà:  
a) Memòria descriptiva de les activitats realitzades en l'exercici anterior, firmada, així com programa d'actuació o memòria detallada de les actuacions previstes a realitzar en l'exercici de la convocatòria, preferentment en suport digital. Per a cada convocatòria hi haurà un model disponible en la pàgina web.  
b) Certificat del secretari/ o de la secretària de l'entitat local en què s'acredite el nombre d'hores, en còmput setmanal, en què l'OMIC està oberta al públic.  
c) En el cas que l'OMIC amplie o tinga una cobertura territorial superior al municipi, s'adjuntarà, a més, certificat dels secretaris /de les secretàries de cada una de les entitats locals que s'integren en el projecte, en què es faça constar l'acord de conformitat d'aquest.  
  
2. En la fase de justificació de les actuacions a què s'ha donat suport, a més de la documentació que procedisca de la citada en l'article 15, s'aportarà memòria amb la relació detallada de les activitats realitzades i de les despeses consumides, que s'ajustarà als models que a aquest efecte estaran disponibles en la pàgina web per a cada convocatòria. Així mateix, s'aportarà la documentació que acredite, si és el cas, l'assistència dels alumnes a les activitats recolzades. A aquesta memòria s'adjuntarà la documentació gràfica i altres suports documentals adequats per a acreditar el que en aquesta s'expresse.  
  
  
CAPÍTOL V  
Programa d'ajudes a associacions  
i federacions de consumidors i usuaris  
  
Article 26. Accions i beneficiaris  
Podran ser beneficiaris d'aquesta ajuda les associacions i federacions, o una altra forma d'unió d'associacions de consumidors i usuaris previstos en l'article 5.1.c, si realitzen projectes i activitats que continguen totes o alguna de les actuacions que a continuació es detallen. L'ajuda podrà arribar fins al total de l'import del pressupost presentat i aprovat, amb els següents límits en funció de l'àmbit legal d'actuació del sol·licitant i de la grandària del municipi:  
- Local: 15.000,00 euros en municipis d'almenys 100.000 habitants i 5.000,00 euros en la resta.  
- Provincial: 25.000,00 euros  
- Autonòmic o superior: 100.000,00 euros  
1. Activitats formatives, educatives o informatives dirigides a potenciar i millorar els coneixements de consum de les persones consumidores, especialment en aquelles matèries en què es produeixen un nombre més gran de consultes o reclamacions.  
Es consideraran susceptibles de suport les despeses que s'indiquen per a la realització de les accions següents:  
a) Accions formatives i educatives directament relacionades amb l'àmbit de consum, considerant susceptibles de suport els conceptes fixats en l'article 4.1.i d'aquesta ordre. La subvenció màxima serà la quantitat resultant de multiplicar 125,00 euros per hora de duració de cada acció que tinga un mínim de 25 alumnes. Aquest nombre d'alumnes no s'exigirà quan es tracte d'escolars o col·lectius que per les seues característiques justifiquen la dificultat d'arribar a aquest nombre.  
b) Activitats destinades a la informació de la persona consumidora per mitjà de la realització de fullets o altres accions divulgatives. Es consideraran susceptibles de suport les despeses generades en disseny, elaboració, difusió i comunicació d'aquestes accions, per qualsevol mitjà o suport.  
2. Serveis d'informació i atenció al consumidor. Seran subvencionables les despeses de:  
a) Funcionament general dels locals d'informació i atenció al consumidor. Aquests serveis hauran de prestar-se durant un mínim de 20 hores setmanals de manera presencial en locals oberts al públic.  
Les despeses subvencionables hauran de correspondre a algunes de les partides següents:  
- Lloguer dels locals en què s'ofereixen aquests serveis al consumidor.  
- Primes d'assegurança que almenys incloguen els conceptes de responsabilitat civils i danys a tercers.  
- Comunicacions directament vinculades a la prestació del servei: telefonia, internet, telefax, correu i missatgeria.  
- Subscripció a bases legislatives relacionades amb el consum.  
- Manteniment i/o actualització de pàgina web.  
En el cas que en els mateixos locals, en què es presta el servei i s'exerceix l'activitat subvencionable, es realitze una altra activitat o servei distints, les despeses generals es prorratejaran en funció de la superfície destinada a cada una d'aquestes, i són imputables únicament a aquestes ajudes les corresponents a les activitats d'informació i atenció al consumidor.  
La subvenció serà de 5.000,00 euros o la quantitat que resulte de multiplicar la quantia de 3.000,00 euros pel nombre de treballadors vinculats a l'activitat subvencionada, si aquesta fóra superior.  
El nombre de treballadors vinculats serà el sumatori dels resultats d'aplicar la següent fórmula a les dades de cada un dels treballadors dedicats a les activitats subvencionades: (nre. de dies treballats / 270) x percentatge jornada treballada.  
En el cas que l'entitat reba altres subvencions per a la mateixa activitat subvencionable que cobrisquen el cost d'algun o alguns dels seus empleats, únicament s'inclourà el percentatge no subvencionat.  
b) Personal contractat per l'entitat beneficiària, tant fix com eventual, vinculat a l'activitat, sempre que exercisquen un paper directe en el funcionament del servei prestat.  
c) Gabinets jurídics i altres serveis professionals directament vinculats amb la seua activitat, sempre que l'entitat sol·licitant no dispose del personal adequat per a realitzar aquestes funcions.  
d) Auditories externes, que hauran de complir el que estableix l'article 15.3.c.2.  
3. Activitats dirigides a l'adhesió d'empreses/comerços/professionals a les juntes arbitrals de consum amb seu a la Comunitat Valenciana. Seran subvencionables les despeses, externes a l'entitat sol·licitant, relatives a les campanyes o accions específiques a aquest fi.  
  
Article 27. Documentació addicional  
1. Juntament amb la sol·licitud i la documentació inicial també s'aportarà:  
a) Certificat del secretari de l'entitat en què conste, a la data de publicació de la convocatòria corresponent, la identificació de les associacions, federacions i altres unions, vinculades a l'entitat sol·licitant, si és el cas, o nombre de socis titulars actius. A aquest certificat s'adjuntarà acreditació bancària del nombre de rebuts periòdicament girats als associats per al pagament de les quotes o, a falta d'això, documentació equivalent. En cas de discrepància i als efectes de còmput d'associats es considerarà la quantitat més baixa de les dos.  
  
b) Memòria descriptiva de les activitats realitzades en l'exercici anterior, firmada, així com programa d'actuació o memòria detallada de les actuacions previstes a realitzar en l'exercici de la convocatòria, preferentment en suport digital. Per a cada convocatòria hi haurà un model disponible en la pàgina web.  
c) Certificat del secretari/de la secretària de l'associació on s'esmente el nombre de persones amb contracte laboral vigent a la data de la publicació de la convocatòria, en què s'indique categoria professional, funcions i serveis que presten en l'àmbit de consum. S'hi haurà d'adjuntar còpia dels contractes de treball. Així mateix, s'haurà de certificar el nombre d'hores setmanals en què es presta atenció al consumidor de manera presencial en locals oberts al públic.  
2. En la fase de justificació de les actuacions a què s'ha donat suport, a més de la documentació que procedisca de la citada en l'article 15, s'aportarà memòria amb relació detallada de les activitats realitzades i de les despeses consumides, que s'ajustarà als models que a aquest efecte estaran disponibles en la pàgina web per a cada convocatòria. Així mateix, s'aportarà documentació que acredite, si és el cas, l'assistència dels alumnes a les activitats a què s'ha donat suport. A aquesta memòria s'adjuntarà documentació gràfica i altres suports documentals adequats per a acreditar el que en aquesta s'expresse.  
  
DISPOSICIÓ ADDICIONAL  
  
Única. Finançament comunitari  
1. En el supòsit d'ajudes cofinançades amb fons comunitaris serà aplicable el procediment establit en la present ordre i s'adequaran a les especialitats i compliran els requisits que, si és el cas, es determinen en relació amb aquestes.  
2. La publicitat de les esmentades ajudes s'haurà de realitzar d'acord amb la normativa comunitària en la matèria.  
  
DISPOSICIÓ FINAL  
  
Primera. Delegació  
1. Es faculta el director general de Comerç i Consum perquè dicte les resolucions i instruccions necessàries per a l'aplicació i interpretació de la present ordre i delega en aquest la resolució d'incidències que puguen produir-se després de la resolució de les ajudes, inclosos els errors materials, aritmètics o de fet.  
2. Es delega expressament en el director general de Comerç i Consum la convocatòria anual d'alguna o totes les ajudes reflectides en la present ordre, i podrà, si és el cas, ampliar els imports globals màxims, així com el termini de presentació de sol·licituds en funció del pressupost disponible. Les resolucions que puguen dictar-se seran publicades en el Diari Oficial de la Comunitat Valenciana.  
  
Segona. Competència  
Les referències efectuades en la present ordre a la Conselleria d'Economia Sostenible, Sectors Productius, Comerç i Treball i a la Direcció General de Comerç i Consum, o als seus titulars, es consideraran realitzades a la conselleria o direcció general, o als seus titulars, que tinga assignades les competències en matèria de comerç, consum i artesania.  
  
Tercera. Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
  
  
DISPOSICIÓ DEROGATÒRIA  
  
Única  
Es deroguen les disposicions següents:  
1. Ordre 7/2013, de 4 d'abril, de la Conselleria d'Economia, Indústria, Turisme i Ocupació, per la qual s'estableixen les bases reguladores per a la concessió d'ajudes per al suport a la participació en el sistema arbitral de consum.  
2. Ordre 8/2013, de 4 d'abril, de la Conselleria d'Economia, Indústria, Turisme i Ocupació, per la qual s'estableixen les bases reguladores per a la concessió d'ajudes en matèria de comerç i artesania.  
3. Ordre 9/2013, de 4 d'abril, de la Conselleria d'Economia, Indústria, Turisme i Ocupació, per la qual s'estableixen les bases reguladores per a la concessió d'ajudes en matèria de consum.  
  
València, 5 d'agost de 2016  
  
El conseller d'Economia Sostenible,   
Sectors Productius, Comerç i Treball  
RAFAEL CLIMENT GONZÁLEZ


Còpia Permalink ELI